“પરંતુ, સૂરજ છાબડે ઢાંક્યો ઢંકાતો નથી. અખંડ રાષ્ટ્રના સર્જન માટે સરદાર સાહેબનું પ્રદાન આખરે પ્રજા સમક્ષ સૂર્યપ્રકાશની માફક ઉજાગર થયું તેથી કોંગ્રેસ અને તેના મળતિયા એવા દંભી બિન-સાંપ્રદાયિક તત્વોના પેટમાં તેલ રેડાયું છે અને એટલે જ મોદીજી અને ભાજપની ટીકા કરી રહ્યા છે. સરદારને હિંદુ મુસ્લિમના સબંધો વિષે નિખાલસતાથી બોલવા તેમજ ભારતનું એકીકરણ કરતી વખતે સૈન્યબળ વાપરવા માટે ઘણા ભારતીયોએ બિરદાવ્યા હતા. તેમના પ્રખર નેતૃત્વ, વ્યવહાર-પટુતા દીર્ઘદ્રષ્ટિભરી કાબેલીયત એટલી પ્રખર હતી કે, સ્વતંત્રતા સંગ્રામમાં આર્કિબાલ્ડ વૅવેલ, ક્રિપ્સ, પૅથીક લૉરેન્સ તથા માઉન્ટબેટન જેવા સરદારના વિરોધીઓએ પણ તેમને વખાણ્યા હતાં અને ખેલદિલી દાખવી હતી. આવી ખેલદિલી નેહરુ, ઇન્દિરા ગાંધી અને કોંગ્રેસના અન્ય નેતાઓ દાખવી શક્યા નહિ કેમકે, સરદારની પ્રતિભાથી તેઓ અત્યંત જલતા હતાં. ઘણા ઇતિહાસકારો તેમજ તેમના પ્રશંસકો જેમકે, રાજેન્દ્ર પ્રસાદ તેમજ ઉદ્યોગપતિ જે. આર. ડી. તાતાએ એવો સ્પષ્ટ મત વ્યક્ત કર્યો હતો કે, સરદાર ભારત માટે નહેરુ કરતાં વધુ સારા વડાપ્રધાન સાબિત થયા હોત. નહેરુના ટીકાકારો તેમજ સરદારના પ્રશંસકો નહેરુ દ્વારા કાશ્મીર અને સંયુક્ત રાષ્ટ્ર સંઘ તેમજ ગોવાના સૈન્યબળ દ્વારા વિલિનીકરણને લગતી સરદારની ભલામણો નહેરુએ બહુ મોડેથી સ્વીકાર્યાના દાખલા આપે છે. મુક્ત-વ્યાપારની ભલામણ કરવાવાળાઓ નહેરુની સમાજવાદી નીતિઓની ઓછપ સામે સરદારની માલિકીય હક્કની તરફેણ તેમજ અમુલ સહકારી યોજનાને સરદારે આપેલી દોરવણીનો ઉલ્લેખ કરે છે એ હકીકતો ઇતિહાસના પાનાઓ પર સુવર્ણાક્ષરે નોંધાયેલી છે.”